# helyszíni SAJTÓTÁJÉKOZTATÓ ÖSSZEFOGLALÓ

Zalaegerszeg, 2019. július 19. - **A Zala ZONE Járműipari Tesztpálya fogadóépületében rendeztük meg a Formula Student East hallgatói konstrukciós verseny helyszíni sajtótájékoztatóját, amelyet a szervező Járműmérnökök Egyesületének képviselői által vezetett, exkluzív pályabejárással kötöttünk össze. Ennek keretein belül a résztvevők nemcsak a pályán zajló versenybe, hanem a nyitott boxutca eseményeibe is betekintést nyerhettek.**

A sajtótájékoztatón *a tesztpálya miniszteri biztosa*, **Vigh László** *országgyűlési képviselő* elmondta, hogy az FS East számára immár második alkalommal helyszínt biztosító Zala ZONE iránt nem várt érdeklődést tapasztalnak mind Európában, mind a világon. Az első ütem elkészültével, a 2019. májusában tartott avató ünnepséget követően rögtön el is indultak a tesztelések a kész pályatesteken és a versennyel párhuzamosan, a kezelhetőségi pályán jelenleg is zajlanak. A miniszteri biztos kiemelte, hogy a tesztpálya társadalmasítása is fontos feladat, az itt versenyző mérnökhallgatók egy olyan világnak az előfutárai, ahol a mesterséges intelligencia, az 5. generációs infokommunikációs rendszer és a digitalizáció találkozik és mindez a jövőben itt, Zalaegerszegen valósulhat meg. A Formula Student versenyben jelenlévő technológiák már a legújabb szériás autókban is megjelennek, míg a villanyos hajtásláncnak egyre nagyobb dominanciája valósulhat meg, így a mindennapi élet részévé válnak.

**Dr. Vadvári Tibor*,*** *Zalaegerszeg Megyei Jogú Város alpolgármestere* az FS Eastet vendégül látó város képviseletében kiemelt jelentőséget tulajdonít a rendezvény támogatásának. A Formula Student Eastnek köszönhetően Zalaegerszeg felkerülhet a kutatás-fejlesztés és a járműipar térképére és akár egy közép-európai központtá is válhat. A versenyen egyetemisták vesznek részt, valamint az ipar és a felsőoktatás is megjelenik, így ebben a környezetben a piaci és a kutatási igények összefonódnak. Felhívta a figyelmet továbbá arra, hogy az eseményen a lakosság is testközelből megtapasztalhatja egy Formula 1 szintű rendezvény élményeit, amelyre nem mindenkinek adódik lehetősége eljutni.

A Zalaegerszegi Járműipari Tesztpályán a legideálisabbak a körülmények a mozgalom világranglistáján az egyik legjobb versenyképességi mutatóval rendelkező FS East biztonságos és magas színvonalú lebonyolítására. A *Zala ZONE ügyvezető igazgatója,* **Dr. Háry András** arról is beszámolt, hogy ez a hosszú távú együttműködés több szempontból is rendkívül fontos a tesztpálya számára. Ez a verseny a hallgatókról szól, a Zala ZONE-nak pedig egyik alapvető küldetése, hogy szűkebb és tágabb környezetben is segítse a mérnökképzést. A tesztpálya alapvetően a nemzetközi tesztpiaci vérkeringésbe kapcsolódott be, így egy ilyen nemzetközi rendezvény révén a partnerek is láthatják, hogy ez a lokáció világszínvonalú, versenyképes szolgáltatásokat és környezetet nyújt a járműipar és a kutatóintézetek számára.

**Bertalan Zsolt***, az MVM csoportszintű technológiai és innovációs igazgatója* elmondta, hogy a nagyvállalat nagy örömmel áll a jövő technológiáihoz kapcsolódó kezdeményezések mellé, különösen ha azok az energetika területét is érintik. Amellett, hogy az FS Easten az E-mobilitás megoldások partnereként vesznek részt, saját projektekkel is támogatják az innovációt és a kreatív ötletek megvalósulását - mint például az MVM Edison startup verseny vagy a Smart Future Lab inkubátorprogram.

**Lerchner István***, az AVL Hungary Kft. kalibrációs divíziójának vezetője* a vállalat FS mozgalommal, illetve a Zala ZONE tesztpályával való hosszú távú együttműködésről számolt be. Az AVL Hungary a kezdetektől fogva kihasználja a tesztpálya által nyújtott lehetőségeket és önálló kutatóközpontot is létrehozott a városban. Külön öröm számukra, hogy 2018 óta Zalaegerszeg a Formula Student Eastnek is helyszínt biztosít, amelynek az AVL 4 éve elkötelezett támogatója.

**Kiss Dávid**, a főszervező *Járműmérnökök Egyesületének elnöke* a hazai Formula Student mozgalom kibontakozásáról és elterjedéséről beszélt. Az első magyar csapat 2007-ben, a Budapesti Műszaki és Gazdaságtudományi Egyetemen jött létre, a diákok által fejlesztett és épített autót a Hockenheimben megrendezett németországi versenyen tették próbára. Azóta már Győrben, Kecskeméten, Pécsen, Miskolcon és Szegeden is alapítottak Formula Student csapatokat a műszaki képzésben résztvevő hallgatók.  Az első elektromos versenyautót 2009-ben építette a BME-s csapat, az egyesület jelenlegi elnöke itt kapcsolódott be a mozgalomba - elmondása szerint, akik belekóstolnak a mozgalomba, az egyetemi éveiket követően is nagy számban térnek vissza és csatlakoznak a rendezvény szervezői, közreműködői közé.

A *Formula Student East projekt vezetőségének rendezvényszervezésért felelős tagja,* **Csütörtöki Tamás** a rendezvény jövőjéről is tájékoztatott. A Magyarországon megrendezett kelet-európai régiós verseny 2020-ban 90, 2021-ben pedig már 100 csapatos rendezvénnyé bővül, amelyben az Innovációs és Technológiai Minisztérium támogatására is számíthat. Az FS East ezzel eléri az elsőszámú FS verseny, a Formula Student Germany csapatlétszámát is.

További információk: [fseast.eu/press-2019](https://fseast.eu/press-2019)